KOMISIJOS SPRENDIMAS
2007 m. rugpjūčio 28 d.
dėl priemonių labai patogeniško paukščių gripo, galinčio plisti tarp kitų paukščių, laikomų valstybių narių zoologijos soduose, patvirtintose įstaigose, institutuose ar centruose, prevencijai
(pranešta dokumentu Nr. C(2007) 3987)
(Tekstas svarbus EEE)
(2007/598/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. liepos 13 d. Tarybos direktyvą 92/65/EEB, nustatančią gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB A priedo I dalyje, bei jų importą į Bendriją (1), ypač į jos 22 straipsnio pirmą dalį,
atsižvelgdama į 2005 m. gruodžio 20 d. Tarybos direktyvą 2005/94/EB dėl paukščių gripo kontrolės Bendrijoje priemonių ir panaikinančią Direktyvą 92/40/EEB (2), ypač į jos 56 straipsnio 3 dalį, 57 straipsnio 2 dalį ir 63 straipsnio 3 dalį,
kadangi:
(1)
Direktyvoje 2005/94/EB nustatytos tam tikros prevencinės priemonės, susijusios su paukščių gripo stebėsena ir ankstyvu nustatymu, ir būtiniausios kontrolės priemonės, kurios būtų taikomos šios ligos protrūkio tarp naminių ar kitų nelaisvėje laikomų paukščių atveju.
(2)
Direktyvoje 2005/94/EB taip pat nustatytos taisyklės dėl naminių ir kitų nelaisvėje laikomų paukščių, pvz., zoologijos soduose, patvirtintose įstaigose, institutuose ar centruose laikomų paukščių, profilaktinio skiepijimo nuo paukščių gripo taikymo pradžios ir numatyta, kad tokias išsamias taisykles nustato Komisija. Šioje direktyvoje taip pat numatyta, kad valstybės narės pateiktų Komisijai patvirtinti naminių paukščių ar kitų nelaisvėje laikomų paukščių profilaktinio skiepijimo planus.
(3)
2006 m. liepos 6 d. Komisijos sprendime 2006/474/EB dėl priemonių labai patogeniško paukščių gripo, kurį sukelia gripo A viruso H5N1 potipis, galinčio plisti tarp paukščių, laikomų valstybių narių zoologijos soduose, patvirtintose įstaigose, institutuose ar centruose, prevencijai ir panaikinantis Sprendimą 2005/744/EB (3) nustatytos taisyklės, taikytinos siekiant išvengti, kad paukščiai, laikomi valstybių narių zoologijos soduose, patvirtintose įstaigose, institutuose ar centruose, neužsikrėstų paukščių gripu, kurį sukelia labai patogeniško gripo A viruso H5N1 potipis, nuo laukinių paukščių. Jame taip pat nustatytos taisyklės dėl zoologijos soduose, patvirtintose įstaigose, institutuose ar centruose laikomų paukščių skiepijimo ir nurodytos išsamios taisyklės dėl valstybių narių skiepijimo planų pateikimo Komisijai.
(4)
Profilaktiniam skiepijimui turėtų būti naudojamos tik vakcinos, kurias leidžiama naudoti remiantis 2001 m. lapkričio 6 d. Europos Parlamento ir Tarybos direktyva 2001/82/EB dėl Bendrijos kodekso, reglamentuojančio veterinarinius vaistus (4), arba 2004 m. kovo 31 d. Europos Parlamento ir Tarybos reglamentu EB Nr. 726/2004, nustatančiu Bendrijos leidimų dėl žmonėms skirtų ir veterinarinių vaistų išdavimo ir priežiūros tvarką ir įsteigiančiu Europos vaistų agentūrą (5).
(5)
1999 m. kovo 29 d. Tarybos direktyvoje 1999/22/EB dėl laukinių gyvūnų laikymo zoologijos soduose (6) pateikiama zoologijos sodų, kuriems taikoma ši direktyva, apibrėžtis. Siekiant Bendrijos teisės aktų nuoseklumo šiame sprendime turi būti atsižvelgta į šią zoologijos sodų apibrėžtį.
(6)
Pagal Sprendimą 2006/474/EB Komisija patvirtino 17 zoologijos soduose laikomų paukščių profilaktinio skiepijimo nuo paukščių gripo planų, kuriuos pateikė valstybės narės. 14 valstybių narių įvykdė skiepijimo planus. Apskritai po skiepijimo dviem vakcinomis nepastebėta jokių nepageidaujamų reakcijų beveik 45 000 paskiepytų paukščių atveju, o daugelio paukščių rūšių atveju nustatytas įgytas didelis imunitetas.
(7)
Be to, paskutinės skiepijimo akcijos metu įgyta patirtis ir Europos maisto saugos tarnybos gyvūnų sveikatos ir gyvūnų gerovės mokslinės grupės 2007 m. vasario 1 d. paskelbta nuomonė apie zoologijos soduose laikomų paukščių skiepijimą nuo H5 ir H7 potipių paukščių gripo virusų ir 2007 m. gegužės 11 d. nuomonė apie naminių paukščių ir nelaisvėje laikomų paukščių skiepijimą rodo, kad tikslinga išplėsti profilaktinio skiepijimo planus ir įtraukti visus labai patogeniško paukščių gripo H5 ir H7 potipius, tokiu būdu atsižvelgiant į grėsmę, kurią kelia laukiniai migruojantys paukščiai, keliaujantys iš vietovių, kuriose pasitaiko paukščių gripo laukiniuose paukščiuose atvejų ir grėsmę, kylančią dėl protrūkių naminiuose paukščiuose, kai protrūkio naminiuose paukščiuose atveju kyla grėsmė tos valstybės narės, kaimyninės valstybės narės ar trečiosios šalies zoologijos soduose, patvirtintose įstaigose, institutuose ar centruose laikomų paukščių sveikatai.
(8)
Be to, profilaktinio skiepijimo planų administraciniai patvirtinimo ir įgyvendinimo reikalavimai turėtų būti iš dalies keičiami, jei jie nekelia grėsmės ligos kontrolei. Todėl šiame sprendime reikėtų atsižvelgti į administracinę naštą lengvinančius reikalavimus.
(9)
Taip pat šio sprendimo tikslais tikslinga svarstyti tam tikrus profilaktinio skiepijimo planus, kurie buvo patvirtinti pagal Sprendimą 2006/474/EB. Todėl tokie planai turėtų būti išvardyti šio sprendimo III priede.
(10)
Priėmus Sprendimą 2006/474/EB, tam tikros valstybės narės pateikė profilaktinio skiepijimo planus patvirtinti pagal to sprendimo reikalavimus. Tos valstybės narės buvo informuotos apie šiame sprendime išdėstytus reikalavimus. Kadangi tie planai taip pat atitinka šio sprendimo reikalavimus, jie turėtų būti patvirtinti ir išvardyti šio sprendimo III priede.
(11)
Siekiant aiškumo tikslinga panaikinti Sprendimą 2006/474/EB ir pakeisti jį šiuo sprendimu.
(12)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Dalykas ir taikymo sritis
Šiame sprendime nustatomos išsamios taisyklės:
a)
kurios turi būti taikomos siekiant išvengti, kad zoologijos soduose, patvirtintose įstaigose, institutuose ar centruose laikomi paukščiai neužsikrėstų labai patogeniško paukščių gripo virusu nuo laukinių paukščių ar kilus protrūkiui naminiuose paukščiuose ar kituose nelaisvėje laikomuose paukščiuose;
b)
skirtos zoologijos soduose, patvirtintose įstaigose, institutuose ar centruose laikomiems paukščiams profilaktiškai skiepyti.
2 straipsnis
Apibrėžtys
Šiame sprendime taikomos tokios apibrėžtys:
a)
Direktyvos 2005/94/EB 2 straipsnio apibrėžtys;
b)
Direktyvos 1999/22/EB 2 straipsnio zoologijos sodo apibrėžtis;
c)
Direktyvos 92/65/EEB 2 straipsnio 1 dalies c punkto patvirtintų įstaigų, institutų arba centrų apibrėžtis.
3 straipsnis
Priemonės, skirtos sumažinti užsikrėtimą labai patogenišku paukščių gripu
1. Valstybės narės imasi tinkamų ir įmanomų priemonių siekdamos sumažinti zoologijos soduose, patvirtintose įstaigose, institutuose ar centruose laikomų paukščių užsikrėtimo labai patogenišku paukščių gripu nuo laukinių paukščių pavojų, atsižvelgdamos į I priede nustatytus kriterijus ir rizikos veiksnius.
2. 1 dalis taip pat taikoma ir kilus protrūkiui naminiuose paukščiuose toje pačioje valstybėje narėje, kaimyninėje valstybėje narėje ar trečiojoje šalyje, kai kyla pavojus zoologijos soduose, patvirtintose įstaigose, institutuose ar centruose laikomų paukščių sveikatai.
3. Atsižvelgiant į konkrečią epidemiologinę padėtį, 1 dalyje nurodytos priemonės skiriamos tiesioginio ir netiesioginio kontakto tarp laukinių paukščių, ypač vandens, ir paukščių, laikomų zoologijos soduose, patvirtintose įstaigose, institutuose ar centruose, prevencijai.
4 straipsnis
Profilaktinio skiepijimo planai
Zoologijos soduose, patvirtintose įstaigose, institutuose ar centruose laikomų paukščių profilaktinio skiepijimo planai, pateikti pagal Direktyvos 2005/94/EB 56 straipsnio 2 dalį, atitinka šio sprendimo II priede išdėstytus reikalavimus.
5 straipsnis
Profilaktinio skiepijimo planų patvirtinimas
1. Patvirtinami šio sprendimo III priedo I dalyje išvardyti profilaktinio skiepijimo planai, pateikti pagal Direktyvos 2005/94/EB 56 straipsnio 2 dalį.
2. Komisija skelbia 1 dalyje minėtus patvirtintus profilaktinio skiepijimo planus.
6 straipsnis
Galimybė susipažinti su profilaktinio skiepijimo planais ir juose pateikiama informacija
1. Prieš profilaktinio skiepijimo pradžią valstybės narės parengia tikslų zoologijos sodų, patvirtintų įstaigų, institutų ar centrų, kuriuose turi būti vykdomas skiepijimas, adresų ir vietovių sąrašą, atitinkamai priskirdamos jiems patvirtinimo ir registracijos numerius, ir šią informaciją nuolat atnaujina.
2. Kiekvienais metais ne vėliau kaip iki kovo 30 d. arba specialiu Komisijos prašymu valstybės narės teikia Komisijai ir kitoms valstybėms narėms ataskaitą apie patvirtintų profilaktinio skiepijimo planų įgyvendinimą praėjusiais metais, naudodamos IV priede pateiktą pavyzdį.
Ši ataskaita teikiama Maisto grandinės ir gyvūnų sveikatos nuolatiniam komitetui.
3. Valstybės narės praneša Komisijai apie:
a)
planuojamus dalinius patvirtintų profilaktinio skiepijimo planų pakeitimus;
b)
zoologijos soduose, patvirtintose įstaigose, institutuose ar centruose laikomų paukščių profilaktinio skiepijimo nutraukimo datą.
7 straipsnis
Panaikinimas
Sprendimas 2006/474/EB panaikinamas.
8 straipsnis
Pereinamojo laikotarpio nuostata
Pagal Sprendimą 2006/474/EB patvirtinti šio sprendimo III priedo II dalyje išvardyti profilaktinio skiepijimo planai laikomi patvirtintais šiuo sprendimu.
9 straipsnis
Šio sprendimo reikalavimų laikymasis
Valstybės narės imasi šiam sprendimui įgyvendinti reikalingų priemonių. Apie tai valstybės narės nedelsdamos praneša Komisijai.
10 straipsnis
Adresatai
Šis sprendimas skirtas valstybėms narėms.
Priimta Briuselyje, 2007 m. rugpjūčio 28 d.